INFORMÁCIA O PRIEBEHU A VÝSLEDKOCH 14. SVETOVÉHO METEOROLOGICKÉHO KONGRESU, KTORÝ SA USKUTOČNIL V ŽENEVE V DŇOCH 5. – 24. MÁJA 2003

14. svetový meteorologický kongres sa konal v Ženeve v dňoch 5. – 24. mája 2003. Svetová meteorologická organizácia – World Meteorological Organization (WMO)  združuje v súčasnosti 181 členských štátov a 6 teritórií a má za úlohu zabezpečiť medzinárodnú kooperáciu pri výstavbe a prevádzke siete meteorologických staníc pre získavanie meteorologických, hydrologických a iných pozorovaní, pri zdokonaľovaní rýchlej výmeny meteorologických informácií, pri štandardizácii meteorologických pozorovaní a pri jednotnej prezentácii pozorovaní a ich archivácii. Taktiež podporuje a zdokonaľuje aplikácie meteorológie pre letectvo, námornú dopravu, poľnohospodárstvo, vodné zdroje a iné činnosti a podporuje operatívnu hydrológiu, výskum a vzdelávanie v oblasti meteorológie.
	WMO vznikla v roku 1950 a je pokračovaním Medzinárodnej meteorologickej organizácie (IMO), ktorej vznik sa datuje do roku 1873. Podľa konvencie WMO je kongres najvyšším orgánom organizácie a predstavuje združenie delegátov všetkých členov. Schádza sa len raz za 4 roky, kedy sa prijímajú rozhodnutia najvyššieho významu pre organizáciu.
Podľa správy Mandátnej komisie sa na 14. svetovom meteorologickom kongrese zúčastnilo viac ako 800 delegátov z národných meteorologických a hydrologických služieb, zo 171 krajín a 36 medzinárodných organizácií. 
Prezident WMO pán Dr. John W. Zillman otvoril zasadnutie v Medzinárodnom konferenčnom centre v Ženeve (CICG) a privítal hostí a delegátov. Na otváracom ceremoniáli sa, okrem najvyšších predstaviteľov WMO, zúčastnili aj iné významné osobnosti ženevského regiónu a Švajčiarskej konfederácie. Ďalej medzi delegátmi bolo viacero ministrov a čelných predstaviteľov vlád jednotlivých krajín členov WMO.
	Boli schválené poverovacie listiny 161 prítomných členov WMO, pozorovateľov a predstaviteľov medzinárodných organizácií.
	Na programe rokovania bolo 143 bodov. Hlavná časť bola venovaná odborným problémom, ktoré sú spojené s činnosťami 8 hlavných programov WMO:

1.	Svetová služba počasia (World Weather Watch Programme – WWWP)
2.	Svetový klimatický program (World Climate Programme - WCP)
3.	Program pre výskum atmosféry a prírodného prostredia (Atmospheric Research and Environment Programme – AREP)
4.	Program aplikácií v meteorológii (Application of Meteorology Programme - AMP)
5.	Program pre hydrológiu a vodné zdroje (Hydrology and Water Resources Programme - HWRP)
6.	Program pre vzdelávanie a školenie (Education and Training Programme – ETRP)
7.	Program technickej pomoci (Technical Cooperation Programme - TCP)
8.	Regionálny program (Regional Programme - RP)

	Na svojom 14. zasadnutí svetový meteorologický kongres venoval pozornosť aj politickým a koncepčným problémom, ktoré sú spojené s rozvojom a budovaním národných meteorologických a hydrologických služieb na pozadí prebiehajúcich spoločenských, environmentálnych a politických zmien. Pri posudzovaní odborných programov bol všeobecne konštatovaný rýchly technický rozvoj a uspokojivé plnenie cieľov.  
Kongres stanovil priority pre nasledujúce obdobie: prevencia prírodných katastrof a zmiernenie ich dopadu; hodnotenie vodných zdrojov; výskum klimatickej zmeny; vedecký a technický výskum na podporu boja proti znehodnocovaniu životného prostredia; rozvoj a budovanie kapacít národných meteorologických a hydrologických služieb. Odsúhlasený bol nový družicový program WMO, v ktorom sa ráta s veľmi úzkou spoluprácou všetkých prevádzkovateľov meteorologických a nemeteorologických družicových systémov tak, aby všetky údaje environmentálneho charakteru mohli byť využité v programoch WMO. Kongres rozhodol o začatí nového hlavného programu WMO Natural Disaster Prevention and Mitigation. Cieľom tohto prierezového programu je zlepšiť medzinárodnú spoluprácu pri aktivitách, ktoré vedú k zmierneniu následkov prírodných katastrof.  Dôležitosť týchto aktivít bola na kongrese často zdôrazňovaná. Ciele slovenského projektu „Povodňový varovný a predpovedný systém Slovenskej republiky – POVAPSYS“ sú plne v súlade so zámermi WMO. Kongres bol informovaný o globálnom atmosférickom výskumnom programe THORPEX, ktorý práve začína v rámci hlavného WMO programu pre výskum atmosféry a prírodného prostredia a bude trvať desať rokov. Cieľom programu je zlepšiť predpoveď počasia, najmä tých javov, ktoré môžu mať významný dopad na ľudský život, zdravie a majetok.
Dôležitou otázkou bolo schválenie rozpočtu na ďalšie finančné obdobie a s tým spojené členské príspevky jednotlivých členských štátov. Zástupcovia slovenskej delegácie boli nominovaní za členov  a sa zúčastňovali na všetkých zasadnutiach Pracovnej skupiny pre rozpočet. Kongres potvrdil rozpočet pre 14. finančné obdobie (2004 - 2007) vo výške 253.800,000,- švajčiarskych frankov (SFR). Z toho sa predpokladá 249.8 mil. SFR z členských príspevkov a 4. mil. SFR z prebytku z 13. finančného obdobia. Príspevok Slovenska na rok 2004 je 25.402,72 SFR.
Novinkou pri príprave rozpočtu bola skutočnosť, že bola použitá metodológia Results Based Budgeting. Rozpočet na 14. finančné obdobie bol okrem toho pripravovaný v úzkej súvislosti so schváleným 6. Dlhodobým plánom na obdobie 2004 – 2011.
Dôležitým bodom rokovania na kongrese bola diskusia a schválenie Globálnej komunikačnej stratégie WMO. Zdôrazňuje potrebu efektívneho partnerstva a komunikácie s médiami, občianskou spoločnosťou a užívateľmi ako podmienky pre ďalšie pôsobenie WMO a národných hydrometeorologických služieb.
Významným aktom kongresu bola voľba nových funkcionárov WMO: prezidenta WMO, 3. viceprezidentov WMO, generálneho tajomníka WMO  a členov Výkonného výboru WMO.
Výkonný výbor WMO má 37 členov. Členmi Výkonného výboru ex officio sú prezident WMO a 3. viceprezidenti WMO a prezidenti šiestich Regionálnych asociácií WMO. Ostávajúcich 27 členov sa volí pomerne zložitou volebnou procedúrou, ktorá zabezpečuje primerané zastúpenie všetkých regiónov. 
Dňa 14.5.2003 sa v rámci programu 14. kongresu WMO uskutočnilo hlasovanie o novom generálnom tajomníkovi WMO (GT WMO). Podľa procedurálnych pravidiel WMO hlasuje plenárne zasadnutie kongresu o nominácii na post generálneho tajomníka. Kandidáta, ktorý získa nomináciu na základe hlasovania, ustanoví do funkcie úradujúci prezident WMO. Na získanie nominácie je potrebná 2/3 väčšina. Na tento post predstavili kandidatúry vlády Francúzska – J. P. Beysson  a Kene - E. A. Mukolwe. Saudská Arábia pripravovanú kandidatúru N. I. Tawfiqa stiahla pred začatím kongresu. Vo voľbách malo hlasovacie právo 161 delegácií. Počas prvého kola volieb nezískal ani jeden z kandidátov potrebnú 2/3 väčšinu. Nasledovalo hlasovanie o  kandidátovi, ktorý získal viac hlasov ( E.A. Mukolwe). Avšak ani v ďalších 3 kolách hlasovania nedosiahol kandidát E. A. Mukolwe požadovanú 2/3 podporu.  Východiskom z patovej situácie bol návrh prezidenta Regionálnej asociácie VI (RA VI) - P. Korkutisa (Litva), ktorý v mene RA VI navrhol za kandidáta na funkciu GT WMO súčasného I. námestníka GT WMO J. P. Jarrauda. Africká skupina krajín navrhla za jeho protikandidáta opäť E. A. Mukolweho. Kanada navrhla vtedajšieho prezidenta WMO J. W. Zillmana, ktorý ale kandidatúru neprijal. J. P. Jarraud získal hneď v prvom kole dostatočný počet hlasov (109) a bol následne ustanovený prezidentom WMO za generálneho tajomníka WMO s nástupom do funkcie od 1. 1. 2004. Odchádzajúcemu GT WMO p. G.O.P.Obasimu bol na ocenenie jeho dlhoročných zásluh o rozvoj WMO udelený čestný titul „Emeritný generálny tajomník“.
Za prezidenta WMO bol zvolený ruský delegát Dr. A. I. Bedritsky. Do funkcie l. viceprezidenta: Dr. Ali-Mohammed Noorian (Irán), do funkcie 2. viceprezidenta Tyrone W. Sutherland (Britské Karibské Teritórium), a p. Miguel Angel Rabiolo (Argentína) do funkcie 3. viceprezidenta WMO. 
Kongres zvolil nových členov Výkonného výboru pre 14. finančné obdobie. Obsadenie v rámci jednotlivých regiónov je nasledovné:
Región I. : Dr. M. M. Arafa (Egypt), Dr. M. L. Bah (Guinea), B. Kassahun (Etiópia), R. D. J. Lengoasa (Južná Afrika), F. P. Mote (Ghana), Dr. J. R. Mukabana (Keňa), A. N´Diaye (Senegal), B.T. Sekoli (Lesotho).
Regiónu II.: Dr. Qamar-uz-Zaman Chaudhry (Pakistan), Dr. T. Kitade (Japonsko), Dr. S. K. Srivastav (India), Prof. Qin Dahe (Čína). 
Región III.: H. H. Oliva (Čile),  A. C. Vaz de Athayde (Brazília).
Región IV.: Dr. M. D. Everell (Kanada), General J. J. Kelly, Jr. (USA), E. Zárate  (Kostarika).
Región V.: Dr. Chow Kok Kee (Malajzia), J. Lumsden (Nový Zéland), Dr. J. W. Zillman (Austrália).
Región VI.: H. Al-Sha´er (Jordánsko), J.-P. Beysson (Francúzsko), M. Couchoud Gregori (Španielsko), P. Ewins (Spojené kráľovstvo Veľkej Británie a Írska), U. Gärtner (Nemecko), D. K. Keuerleber-Burk (Švajčiarsko), General Dr. R. Sorani (Taliansko).

Ako už bolo uvedené, členmi Výkonného výboru ex officio sa stali aj nasledovní  prezidenti jednotlivých regionálnych asociácií v rámci WMO:  
Regionálna asociácia pre Afriku (RA I) - Dr. M. S. Mhita (Tanzánia), 
Regionálna asociácia pre Áziu (RA II) - A. M. H. Isa (Bahrajn), 
Regionálna asociácia pre Južnú Ameriku (RA III) – H. B. Valiente Ramírez (Paraguaj),
Regionálna asociácia pre Severnú a Strednú Ameriku (RA IV) – A. J. Dania (Holandské Antily a Aruba), 
Regionálna asociácia pre Juhozápadný Pacifik (RA V) - Woon Shih Lai (Singapúr)
Regionálna asociácia pre Európu (RA VI) – Dr. P. Korkutis (Litva).

Slovenská delegácia hlasovala v súlade so stanoviskom MZV SR, stály predstaviteľ SR pri úradovni OSN v Ženeve p. Kálmán Petöcz bol prítomný počas volebnej procedúry a postup delegácie bol s ním bezprostredne konzultovaný.

	V súlade so schválenou smernicou na rokovanie 14. svetového meteorologického kongresu, delegácia SR postupovala nasledovne:

v politickej oblasti

■	Delegácia SR postupovala v súlade s medzinárodno-politickými záujmami SR. Ďalšie kroky boli operatívne konzultované s predstaviteľmi Stálej misie SR pri úradovni OSN v Ženeve.

v oblasti „vedecké a technické programy“

■	Delegácia SR deklarovala záujem SR o obsadenie postov v sekretariáte WMO alebo na iných možných miestach misijného zamerania. SR prejavila záujem o post vedeckého koordinátora  (Scientific and coordinator officer) vo World Climate Programme Department vo WMO v podobe návrhu reprezentanta SHMÚ - Dr. Pavla Šťastného, CSc., na uvedenú pozíciu.

■	V rámci medzinárodnej spolupráce Voluntary Cooperation Programme, SR ponúka software, školenia formou pracovných pobytov v oblasti krátkodobej predpovede a numerickej predpovede počasia. V oblasti monitoringu kvality vody, SR vyjadrila záujem o organizovanie krátkodobých školení pre krajiny strednej a východnej Európy, ktoré patria do RA VI. Konkrétne návrhy pripraví Slovenský hydrometeorologický ústav (SHMÚ). Slovenská delegácia ďalej prisľúbila donorský finančný príspevok z tržieb SHMÚ pre budovanie Subregionálneho úradu WMO pre strednú a juhovýchodnú Európu. Tým sa súčasne otvorí možnosť pre začlenenie SR do medzinárodných projektov, využívajúcich zdroje tohto subregionálneho úradu.

■	V rámci spolupráce s  WMO pri budovaní Povodňového varovného a predpovedného systému SR (POVAPSYS), na žiadosť slovenskej delegácie, WMO ponúkla uskutočnenie krátkodobých expertných misií, ktorých hlavnou úlohou bude zhodnotenie cieľov projektu a prostriedkov na dosiahnutie týchto cieľov, v kontexte medzinárodnej spolupráce na európskom teritóriu v danej oblasti. Táto misia sa uskutoční v roku 2003. 

■	V rámci Pracovnej skupiny pre hydrológiu sa riešila aj problematika regionálnych aktivít v oblasti hydrológie a vodných zdrojov. Spolupráca medzi WMO a Európskou úniou (EÚ) sa okrem iného sústredí na implementáciu Rámcovej smernice EÚ o vodách 2000/60/EC a účasť jednotlivých hydrologických služieb pri týchto aktivitách. Slovenská republika sa aktívne zúčastní cez SHMÚ na riešení úloh, týkajúcich sa monitoringu povrchovej vody, ktoré zabezpečuje podskupina RA VI „Monitoring a hodnotenie povrchových vôd“.

■	WMO a organizácia Global Water Partnership úzko spolupracujú na Asociovanom programe (AP) Flood Management. SR má aktívne zastúpenie cez SHMÚ v tejto spolupráci. Reprezentant SHMÚ bude pracovať ako koordinátor tejto úlohy pre Región strednej a východnej Európy.

v oblasti „voľby a menovanie“

■       Slovenská delegácia hlasovala v súlade so stanoviskom MZV SR, predstavitelia Stálej misie SR pri úradovni OSN v Ženeve boli prítomní a poskytovali operatívne konzultácie. Na podporu kandidatúry zástupcu SR, Stála misia SR pri úradovni OSN v Ženeve usporiadala dňa 13. 5. 2003 recepciu pre účastníkov 14. svetového meteorologického kongresu. Recepcii sa zúčastnili všetci špičkoví predstavitelia WMO a reprezentanti väčšiny delegácií, prítomných na 14. svetovom meteorologickom kongrese a preto ju možno hodnotiť ako veľmi úspešnú. Kandidatúra stáleho zástupcu SR vo WMO za člena Výkonného výboru WMO nebola úspešná. V rámci Regionálnej asociácie VI, ktorej súčasťou je aj SR, ohlásilo svoju kandidatúru 14 kandidátov, ktorí sa uchádzali o 7 voľných miest. Vo voľbách sa jednoznačne presadili krajiny so silnými donorskými aktivitami. Blok západoeurópskych krajín (V. Británia, Francúzsko, Španielsko, Taliansko, Nemecko, Švajčiarsko) bol doplnený predstaviteľom Jordánska, ktorý bol podporovaný skupinou arabských, ázijských a afrických krajín.